《古墙行，并序》
元代·郑元祐

崒嵂环墙连数堵，宋亡犹是循王府。渡南功臣王第一，赐第钱塘贮歌舞。

筑墙远取南山土，军士肩赪汗流股。桢干停匀杵筑坚，小却犹支三百年。

当时能留岳忠武，返旆定可铭燕然。嫖姚忘家子婿戮，宰嚭卖国身名全。

偷安湖山忘大辱，诏谕江南等臣仆。萧墙缭周千柱宫，只欠甑泥蒸后筑。

带砺镌铭在甲第，筑墙不厌高于屋。远雁秋横五国城，帛书无复泪交倾。

可怜忠臣痛刻骨，空令志士死结缨。佞显忠诛谁得失？二百年馀昭白日。

旧时每见古墙边，鬼灯夜暗光如漆。墙土于今化作灰，欲问故老心先摧。

只有省垣新筑后，鼓角声殷吴山隈。

作者简介：（1292—1364）处州遂昌人，迁钱塘，字明德，号尚左生。少颖悟，刻励于学。顺帝至正中，除平江儒学教授，升江浙儒学提举，卒于官。为文滂沛豪宕，诗亦清峻苍古。他早年时期居钱塘（今杭州市），后来侨居吴中近四十年，晚年命名其文集为《侨吴集》，另著有笔记《遂昌杂录》。